b'\n_START_ARTICLE_\nMetamaterial\n_START_PARAGRAPH_\nMetamateri\xc3\xa1l je umetno ustvarjena snov z nenavadnimi fizikalnimi lastnosti, ki jih ne najdemo v naravi. Te lastnosti so praviloma posledica same periodi\xc4\x8dne strukturiranosti snovi._NEWLINE_Ve\xc4\x8dina raziskav je posve\xc4\x8dena metamaterialom, v katerih so vrednosti dielektri\xc4\x8dnosti in magnetne permeabilnosti na danem frekven\xc4\x8dnem pasu negativne. Na ta na\xc4\x8din torej lahko ustvarimo snovi z negativnim lomnim koli\xc4\x8dnikom._NEWLINE_Potencialna uporaba metamaterialov je v izgradnji superle\xc4\x8d (tj. le\xc4\x8d s prostorsko lo\xc4\x8dljivostjo manj\xc5\xa1o od valovne dol\xc5\xbeine svetlobe), zakrivanju predmetov, raznih novih senzorjih in izbolj\xc5\xa1anih son\xc4\x8dnih celicah. Poleg elektromagnetnih metamaterialov poznamo tudi akusti\xc4\x8dne in seizmi\xc4\x8dne metamateriale, s katerimi \xc5\xbeelimo zmanj\xc5\xa1ali ru\xc5\xa1ilne u\xc4\x8dinke potresov.\n_START_SECTION_\nZgradba\n_START_PARAGRAPH_\nLastnosti snovi, kot so dielektri\xc4\x8dnost in magnetna permeabilnost ter tudi lomni koli\xc4\x8dnik, so posledice odziva atomov na elektri\xc4\x8dno in magnetno polje. Te koli\xc4\x8dine opisujejo povpre\xc4\x8dni odziv mno\xc5\xbeice atomov na zunanje polje in jih zato lahko uporabimo le pri valovnih dol\xc5\xbeinah elektromagnetnega valovanja, ki so precej ve\xc4\x8dje od medatomske razdalje v snovi._NEWLINE_Pri izdelavi metamateriala se poslu\xc5\xbeimo enake zamisli: sestavljen naj bo iz zaporedja elementov, ki so mnogo manj\xc5\xa1i od izbrane valovne dol\xc5\xbeine elektromagnetnega valovanja. Za podro\xc4\x8dje vidne svetlobe to pomeni, da morajo biti elementi precej manj\xc5\xa1i od ~ 500 nanometrov, v mikrovalovnem podro\xc4\x8dju pa so lahko reda velikosti centimetrov. Opti\xc4\x8dne metamateriale tako dose\xc5\xbeemo na primer z zlaganjem nano\xc5\xbeic, nanocevk ali razli\xc4\x8dnih prevodnih \xc5\xbei\xc4\x8dk v vrste periodi\xc4\x8dnih mre\xc5\xbe._NEWLINE_V mikrovalovnem podro\xc4\x8dju je zlaganje preprostej\xc5\xa1e, saj so posamezni elementi metamateriala lahko veliki nekaj milimetrov. Zgled takega metamateriala je vrsta elektri\xc4\x8dno prevodnih elementov, npr. kovinskih obro\xc4\x8dkov z re\xc5\xbeami (Split-Ring Resonator, SRR). Bakreni obro\xc4\x8dki z re\xc5\xbeami dajo \xc5\xbeeleno induktivnost, bakreni trakovi pa kapacitivnost. Ko take plo\xc5\xa1\xc4\x8dice zlo\xc5\xbeimo v mre\xc5\xbeo, dobimo zaporedje majhnih kondenzatorjev in tuljav, ki tvorijo nihajne kroge. Po prehodu skozi resonanco realni del dielektri\xc4\x8dnosti postane negativen, prav tako tudi permeabilnost, in dobimo metamaterial z efektivnima negativnima dielektri\xc4\x8dnostjo in permeabilnostjo._NEWLINE_Izdelava metamaterialov v opti\xc4\x8dnem podro\xc4\x8dju je precej te\xc5\xbeavnej\xc5\xa1a in za izdelavo potrebujemo posebno tehnologijo (npr. razli\xc4\x8dne vrste litografije \xe2\x80\x93 fononsko, elektronsko, ionsko, ...). Ena izmed mo\xc5\xbenosti izdelave je prikazana na prvi sliki. Metamaterial je izdelan iz izmenjujo\xc4\x8dih si slojev prevodnika (srebro) in izolatorja (magnezijev fluorid) v obliki ribi\xc5\xa1ke mre\xc5\xbee. 3D struktura je bila v tem primeru izdelana z usmerjenim zbranim ionskim curkom, s katerim je mo\xc5\xbeno izdelati strukture nanometrske velikosti. Ta metamaterial ima negativni lomni koli\xc4\x8dnik za valovne dol\xc5\xbeine ve\xc4\x8dje kot 1,5 \xc2\xb5m (IR valovanje). Nedavno so izdelali tudi \xc5\xbee metamateriale z negativnim lomnim koli\xc4\x8dnikom v opti\xc4\x8dnem obmo\xc4\x8dju.'